
НАРЕДБА ЗА УСЛОВИЯТА И РЕДА ЗА ОПРЕДЕЛЯНЕ НА РАЗМЕРА И РАЗПРЕДЕЛЕНИЕТО НА СУБСИДИЯ ЗА КОМПЕНСИРАНЕ НА ЗАДЪЛЖЕНИЕТО ЗА ПРЕВОЗ НА ПЪТНИЦИ С ВЪЗДУШЕН ТРАНСПОРТ, КАКТО И КРИТЕРИИТЕ ЗА УСТАНОВЯВАНЕ НА ПАЗАРНА НЕЕФЕКТИВНОСТ


ГЛАВА ПЪРВА
ОБЩИ ПОЛОЖЕНИЯ

Чл. 1. С тази наредба се определят условията и редът за определяне на размера и разпределението на субсидията за компенсиране на задължението за превоз на пътници с въздушен транспорт, както и критериите за установяване на пазарна неефективност при превоз на пътници по въздушни линии.
Чл. 2. (1) Субсидията по чл. 1 представлява компенсация за изпълнение на задължение за извършване на услуга от общ икономически интерес за превоз на пътници с въздушен транспорт по смисъла на чл. 16 и 17 от Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността (OB, L 293/3 от 31 октомври 2008 г.), наричан по-нататък „Регламент (ЕО) № 1008/2008.“
(2) Субсидията се предоставя чрез бюджета на Министерство на транспорта и съобщенията при спазване на Регламент (ЕО) № 1008/2008, приложимите правила на Европейския съюз относно държавните помощи и услугите от общ икономически интерес, Закона за обществения транспорт и тази наредба.
(3) Средствата се предоставят за изпълнение на задължение за извършване на услуга от общ икономически интерес за превоз на пътници с въздушен транспорт по разписания, включени в Националната транспортна схема.
(4) Не се предоставят средства за въздушни линии, които се поддържат главно поради исторически интерес или туристическо значение.
Чл. 3. При определяне и предоставяне на субсидията се спазват принципите на прозрачност, равнопоставеност, пропорционалност, недопускане на дискриминация, недопускане на свръхкомпенсация и ефективно, и целево разходване на публични средства.

ГЛАВА ВТОРА
КРИТЕРИИ ЗА УСТАНОВЯВАНЕ НА ПАЗАРНА НЕЕФЕКТИВНОСТ

Чл. 4. (1) За предоставяне на субсидията по чл. 1 е необходимо да бъде доказано наличието на пазарна неефективност, което се установява въз основа на оценка, извършена по обективни, проверими и относими критерии, посочени в ал. 3. 
(2) Оценката по ал. 1 се извършва от Министерството на транспорта и съобщенията въз основа на наличните данни и относимата информация за съответната въздушна линия.
(3) Критериите за установяване на пазарна неефективност включват оценка на:
1.	пътникопотока по съответната въздушна линия; 
2.	наличието или липсата на пазарно предлагане по съответната въздушна линия; 
3. икономическата жизнеспособност на въздушната линия при разумни пазарни условия; 
4. наличието, честотата, надеждността и капацитета на алтернативни видове транспорт; 
5.	времето за пътуване с алтернативни видове транспорт; 
6.	степента на транспортна свързаност на обслужвания регион; 
7.	социалните, икономическите, демографските и географските характеристики на обслужвания регион. 
(4) Оценката по ал. 1 е част от анализа по чл. 8 от наредбата по чл. 44, ал. 3 от Закона за обществения транспорт и съдържа най-малко:
1. описание на въздушната линия;
2. анализ на транспортните потребности;
3. анализ на социалните и икономическите характеристики на региона;
4. анализ на наличните въздухоплавателни услуги;
5. анализ на наличните алтернативни видове транспорт;
6. анализ на пропорционалността между необходимостта от осигуряване на транспортна свързаност и предвижданото възлагане;
7. заключение относно наличието или липсата на пазарна неефективност.
	(5) Оценката по ал. 1 се оформя в мотивиран доклад до министъра на транспорта и съобщенията, изготвен от комисия, определена със заповед на министъра на транспорта и съобщенията и подписан от членовете ѝ.
Чл. 5. (1) При оценката по чл. 4 могат да се използват количествени и качествени показатели, свързани с транспортната достъпност, пътникопотока, икономическата жизнеспособност на въздушната линия и характеристиките на обслужвания регион.
(2) Показателите се разглеждат в тяхната съвкупност и не могат самостоятелно да обосноват наличието или липсата на пазарна неефективност.
(3) За всеки конкретен случай се извършва индивидуална оценка на относимите транспортни, икономически, социални, демографски и географски фактори.
Чл. 6. (1) При извършване на оценката се използват актуални, проверими и проследими данни от:
1.	Националния статистически институт; 
2.	Евростат; 
3.	европейски авиационни и транспортни информационни системи; 
4.	летищни оператори; 
5.	оператори на транспортна инфраструктура; 
6.	въздушни превозвачи; 
7.	други официални източници. 
(2) Използваните данни следва да бъдат методологически съпоставими и достатъчни за обосноваване на заключението относно наличието или липсата на пазарна неефективност.
Чл. 7. За целите на предоставянето на субсидията по чл. 46, ал. 1, т. 6 от Закона за обществения транспорт се приема, че е налице доказана пазарна неефективност, когато едновременно са изпълнени следните условия:
1. извършената оценка по чл. 4 установява, че транспортните потребности не могат да бъдат удовлетворени при разумни пазарни условия; 
2. съществува социална, икономическа или териториална необходимост, обосноваваща осигуряването на минимално ниво на транспортна свързаност на съответния регион; 
3. възлагането е съразмерно на преследваната цел; 
4. целта не може да бъде постигната чрез други подходящи и по-малко ограничителни за конкуренцията средства. 
Чл. 8. (1) Оценката за пазарната неефективност се преразглежда ежегодно за съществена промяна на обстоятелствата, послужили за нейното установяване, по реда на чл. 4.
(2) При преценката по ал. 1 се отчитат всички относими промени в транспортните, икономическите, социалните, демографските и географските обстоятелства, въз основа на които е установена пазарната неефективност.
(3) Когато в резултат на преразглеждането по ал. 1 се установи, че условията по чл. 7 вече не са налице или че транспортните потребности могат да бъдат удовлетворени при разумни пазарни условия без предоставяне на компенсация, за съответната въздушна линия не се предоставя субсидия за следващия период.
(4) Резултатите от преразглеждането по ал. 1 се вземат предвид при преценката за необходимостта от продължаване, изменение или ново възлагане на задължението за извършване на услуга от общ икономически интерес по реда на наредбата по чл. 44, ал. 3 от Закона за обществения транспорт.

ГЛАВА ТРЕТА
ОПРЕДЕЛЯНЕ НА РАЗМЕРА НА СУБСИДИЯТА

Чл. 9. (1) Размерът на субсидията се определя така, че да не надвишава необходимите средства за покриване на нетните разходи, направени при изпълнение на задължението за извършване на услуга от общ икономически интерес, с отчитане на разумната печалба.
(2) При определяне на размера на субсидията се отчитат само приходите и разходите, свързани с изпълнението на съответната услуга от общ икономически интерес.
(3) Субсидията не покрива разходи, направени преди възлагането на услугата от общ икономически интерес.
Чл. 10. (1) При определяне на размера на субсидията приходите и разходите се определят в съответствие с приложимите счетоводни стандарти и данъчни правила.
(2) Когато въздушният превозвач извършва и други дейности извън услугата от общ икономически интерес, той води аналитична счетоводна отчетност за всеки отделен вид дейност и за всяка отделна услуга от общ икономически интерес.
(3) За определяне на прогнозния размер на субсидията въздушният превозвач представя прогнозна финансова информация за периода на възлагане, включително данни за очакваните приходи и разходи, свързани с изпълнението на услугата от общ икономически интерес.
Чл. 11. (1) Допустими са разходите, които са необходими, обосновани и пряко свързани с изпълнението на услугата от общ икономически интерес.
(2) Когато дейността на въздушния превозвач включва само изпълнение на услугата от общ икономически интерес, могат да се отчетат всички разходи за изпълнение на тази услуга.
(3) Когато въздушният превозвач извършва и други дейности, извън услугата от общ икономически интерес, се отчитат само разходите, свързани с изпълнението на услугата от общ икономически интерес.
Чл. 12. Недопустими са разходите, които:
1.	не са свързани с изпълнението на услугата от общ икономически интерес; 
2.	са направени за други дейности на въздушния превозвач; 
3.	не са документално обосновани; 
4.	са направени преди възлагането на услугата; 
5.	водят до свръхкомпенсация. 
Чл. 13. Приходите, които се отчитат при определяне размера на субсидията, са всички приходи, получени от изпълнението на услугата от общ икономически интерес, включително приходи от продажба на превозни документи и други приходи, пряко свързани с предоставянето на услугата.
Чл. 14. Нетният разход се изчислява като разлика между допустимите разходи по чл. 11 и приходите по чл. 13, свързани с изпълнението на услугата от общ икономически интерес.
Чл. 15. (1) Размерът на субсидията се определя като нетният разход по чл. 14 се увеличи с разумна печалба.
(2) Разумната печалба се определя въз основа на нормата на възвръщаемост на капитала или друг подходящ показател за печалба, определен при отчитане на риска, свързан с изпълнението на услугата от общ икономически интерес и при спазване на приложимите правила на Европейския съюз относно държавните помощи и услугите от общ икономически интерес.
 (3) Разумната печалба не може да води до свръхкомпенсация.


ГЛАВА ЧЕТВЪРТА
ПРЕДОСТАВЯНЕ И РАЗПРЕДЕЛЕНИЕ НА СУБСИДИЯТА

Чл. 16. (1) Субсидията се предоставя в рамките на средствата, определени със закона за държавния бюджет на Република България за съответната година.
(2) Прогнозният размер на субсидията се определя въз основа на прогнозната финансова информация по чл. 10, ал. 3 и се включва в договора за възлагане.
(3) Предоставянето на субсидията се извършва съгласно годишен график, при условията на договора за възлагане на услугата от общ икономически интерес за превоз на пътници с въздушен транспорт и който е неразделна част от него.
Чл. 17. Когато средствата, определени със закона за държавния бюджет на Република България за съответната година, са недостатъчни за изплащане на определените размери на субсидията, наличният бюджетен ресурс се разпределя пропорционално на размера на определената компенсация за всеки въздушен превозвач.

ГЛАВА ПЕТА
ОТЧЕТНОСТ, КОНТРОЛ И ВЪЗСТАНОВЯВАНЕ НА СВРЪХКОМПЕНСАЦИЯ

Чл. 18. (1) В срок до 31 юли на годината, следваща отчетния период, въздушният превозвач представя в Министерството на транспорта и съобщенията:
1. заверен от регистриран одитор годишен финансов отчет; 
2. отчет за изпълнението на услугата от общ икономически интерес; 
3. друга информация, изискана от министъра на транспорта и съобщенията за целите на контрола.
(2) Отчетът по ал. 1, т. 2 съдържа най-малко информация за:
1. извършените полети по въздушната линия;
2. превозените пътници;
3. реализираните приходи от изпълнението на услугата от общ икономически интерес;
4. допустимите разходи по чл. 11;
5. нетния разход по чл. 14;
6. размера на получената субсидия;
7. размера на разумната печалба;
8. други обстоятелства, необходими за определяне на действителния размер на субсидията.
(3) Информацията по ал. 1, т. 2 се подписва от лицето, което я е съставило и от представляващия въздушния превозвач, които носят отговорност за верността на представените данни.
Чл. 19. (1) Министерството на транспорта и съобщенията извършва проверка на представените документи и информация с оглед установяване на съответствието между предоставената субсидия и действителните нетни разходи за изпълнение на услугата от общ икономически интерес.
(2) За целите на контрола министърът на транспорта и съобщенията може да изисква допълнителна финансова, счетоводна, аналитична или друга информация от въздушния превозвач.
(3) Непредставянето на документите и информацията по чл. 18 в определения срок е основание министърът на транспорта и съобщенията да спре последващи плащания до тяхното представяне.
Чл. 20. (1) След представяне на документите и информацията по чл. 18 се определя действителният размер на субсидията за съответния отчетен период.
(2) Когато предоставената субсидия надвишава действителния размер на субсидията, въздушният превозвач възстановява разликата в едномесечен срок от уведомяването му.
Чл. 21. Когато се установи, че субсидията или част от нея представлява свръхкомпенсация или е използвана за дейност, различна от изпълнението на услугата от общ икономически интерес, въздушният превозвач възстановява съответната сума заедно със законната лихва в едномесечен срок от уведомяването му.
Чл. 22. (1) В Министерството на транспорта и съобщенията се съхранява за срока на възлагането и най-малко десет години след неговото изтичане цялата информация, необходима за установяване на съвместимостта на предоставената субсидия с приложимите правила на Европейския съюз.
(2) При писмено искане на Европейската комисия министърът на транспорта и съобщенията предоставя информацията, необходима за преценка на съвместимостта на субсидията с правилата на Европейския съюз относно държавните помощи и услугите от общ икономически интерес.
(3) В Министерството на транспорта и съобщенията се съхраняват за срока по ал. 1 документите и анализите, обосноваващи необходимостта и адекватността на задължението за обществена услуга по съответната въздушна линия, с оглед предоставянето им на Европейската комисия при условията на чл. 18 от Регламент (ЕО) № 1008/2008.“

ДОПЪЛНИТЕЛНА РАЗПОРЕДБА

§ 1. По смисъла на тази наредба:
1. „пазарна неефективност“ е състояние, при което определена въздушна линия не може да бъде експлоатирана при разумни пазарни условия с икономическа жизнеспособност без предоставяне на компенсация за изпълнение на услуга от общ икономически интерес. 
2. „свръхкомпенсация“ е всяка част от предоставената субсидия, която надвишава необходимото за покриване на нетните разходи от изпълнение на услугата от общ икономически интерес, включително разумна печалба. 

§ 2. Наредбата се издава на основание чл. 47, ал. 1 от Закона за обществения транспорт.
§ 3. Наредбата е съгласувана с министъра на финансите.






Георги Пеев
Министър на транспорта и съобщенията

